Дело T-459/07
Hangzhou Duralamp Electronics Co., Ltd
срещу
Съвет на Европейския съюз
„Отклонения от обичайното развитие на производството — Изключване на документ от преписката по делото — Премахване на изречение от преписката по делото“
Резюме на определението
Производство — Разглеждане на делата от Общия съд — Защита, предоставена на страните срещу неподходящото използване на доказателствата по делото — Обхват
(член 64, параграф 3, буква г), член 65, буква б) и член 116, параграф 2 от Процедурния правилник на Общия съд; член 5, параграф 5 от Указанията за секретаря на Общия съд)
По силата на правилата за разглеждане на делата от Първоинстанционния съд [понастоящем Общия съд] страните се ползват от защита срещу неподходящото използване на доказателствата по делото. Поради това главните и встъпилите страни по дадено дело имат право да използват материалите на други страни, до които са получили достъп, единствено с цел да защитят собствената си кауза в рамките на посоченото дело. Всъщност всяко заведено пред Първоинстанционния съд дело разполага със своя преписка, която съдържа по-конкретно представените от страните по съответното дело доказателства и материали по делото, и всяка преписка е напълно самостоятелна. Вярно е, че освен в изключителни случаи, когато разгласяването на документ би могло да накърни доброто правораздаване, страните по дадено производство са свободни да разгласяват своите собствени писмени становища на трети лица спрямо това производство, и че в същия смисъл страна в дадено производство би могла, при спазване на същото условие, да се съгласи писмено становище, която тя е представила в рамките на това производство, да бъде използвано от друга страна по същото производство в рамките на друго производство. Това обаче не е така, когато страната, която желае да използва това писмено становище, не е поискала разрешение за това от страната, която го е представила. При всички случаи, ако Първоинстанционният съд счита, че писмено становище, представено в рамките на дадено дело, може да бъде полезно за разрешаването на друг спор, той би могъл да разпореди то да бъде представено в приложение на член 64, параграф 3, буква г) или член 65, буква б) от неговия процедурен правилник.
(вж. точки 12—15)